ЗэгурыIуэм нэхъыфI щыIэкъым
«Къэбэрдей-Балъкъэр» хъыбарегъащIэ агентствэм иджыблагъэ журналистхэмрэ къулыкъущIэхэмрэ щызэIущIащ. КъБР-м къэрал кIуэцI IуэхухэмкIэ и министрым и къуэдзэ полицэм и полковник Тату Къазбэчрэ КъБР-м экстремизмэм пэщIэтынымкIэ и министр Къуэшрокъуэ Залымрэ жэуап иратащ журналистхэр зыщIэупщIахэм. Къэбгъэлъагъуэмэ, лъэныкъуитIри нэхъыщхьэу къызытеувыIар цIыхур щIэпхъаджагъэм хуэзышэ щхьэусыгъуэхэрщ, республикэм абы и лъэныкъуэкIэ и Iуэхур зытетырщ.
Тату Къазбэч къыхигъэщащ республикэм иужьрей илъэсхэм щIэпхъаджащIэхэр нэхъ мащIэ зэрыщыхъуар, ауэ иджыри хабзэм къемызэгъыу IэщэкIэ зэщIэузэда гуп зэхуэмыдэхэм щIалэгъуалэр хашэным теухуауэ Iуэхугъуэ гуэрхэр зэрыщрагъэкIуэ-кIыр. Апхуэдэ Iэмалу щIэпхъаджащIэхэм нэхъыбэрэ къагъэсэбэпыр Интернетым щылажьэ соцсетхэрщ.
Къэбэрдей-Балъкъэрым щыщу ИГИЛ-м и лъэныкъуэу Сирием щызауэхэм я бжыгъэм и гугъу щищIым, Къазбэч къыхигъэщащ: «Террорист зэгухьэныгъэхэм хэту Сирием и дзэ зэщIэузэдахэм япэщIэтщ ди республикэм щыщ цIыхуи 130-м нэблагъэ. Абыхэм яхэтщ зи цIэ-унэцIэхэр тщIэи дымыщIи. Я нэхъыбэр налшыкдэсщ — цIыху 45-рэ мэхъу, 60-м ехьэлIауэ уголовнэ Iуэхухэр къэтIэтащ, мы зэманым ахэр къалъыхъуэ. ЦIыхуи 130-м щыщу 28-р цIыхубзщ. КъызэрытпщытамкIэ, абыхэм яхэтщ балигъыпIэ нэмысахэр, щIэпхъаджащIэхэм я щхьэгъусэхэр, дин нэпцIым дихьэхахэр».
КъБР-м къэрал кIуэцI IуэхухэмкIэ и министрым и къуэдзэм жиIащ Сирием зэуэну кIуэну зызыгъэхьэзыра цIыху 11 республикэм и хабзэхъумэ IэнатIэхэм къызэрагъэувыIар. Къэралым икIауэ, ауэ зауэм хэмыхьауэ щIыналъэм къэзыгъэзэжа, Бахъсэн районым щыщ зы щIалэм Iэмал иратащ мамыр гъащIэм хэзэгъэжыну.
ЗэIущIэм щытепсэлъыхьащ 2005 гъэм и жэпуэгъуэм Налшык къалэ къытеуауэ щытахэм я судыр зэращIами, террористхэм щIахыхьэм и щхьэусыгъуэ нэхъыщхьэхэми, ахэр жэуапым зэрырашалIэ щIыкIэми. КъытеувыIащ щхьэрыуа цIыхухэр гъащIэм хэгъэзэгъэжынымкIэ КъБР-м и Iэтащхьэм дэлажьэ комиссэм и IуэхущIафэхэми.
Iуэхугъуэ щхьэхуэу зэIущIэм щызэпкърахащ лъэпкъ зэхэгъэж къыщIэхъу щхьэусыгъуэхэр. Апхуэдэу шэрджэс жылагъуэ зэгухьэныгъэхэм ящыщ зым «Вконтакте» социальнэ сетым щригъэкIуэкIа щIэупщIэныгъэхэм кърикIуам теухуауэ «Къэбэрдей-Балъкъэр» хъыбарегъащIэ агентствэм упщIэ зыбжанэкIэ иджыблагъэ зыкъыхуигъэзащ: Зауэжьым хэкIуэда адыгэхэм я фэеплъ «ГъащIэм и жыгым» лъэпкъыр зыгъэикIэ псалъэхэр сыт щIытратхар?! Хэт адыгэхэм я бийр?! Интернетым пцIыIуэпцIышэу къратхэм властыр пэщIэтыфрэ? Тату Къазбэч жиIащ фэеплъхэр зэхэзытхыхьхэм, ахэр зыкъутэхэм цIыхугъэ лъэпкъ зэрахэмылъыр абыкIэ къагъэлъагъуэу зэрыарар, апхуэдэхэм ткIийуэ полицэр зэракIэлъыплъыр. Интернет шынагъуэншагъэм теухуауэ полковникым къыхигъэщащ къэралым и хабзэм пэщIэуэ Iуэхугъуэхэмрэ псалъэмакъхэмрэ ятеухуауэ сайтхэм щатххэм полицэр, техникэ Iэмал иIэхэр къигъэсэбэпу, зэрыкIэлъыплъыр, хъыбарыщIэ нэпцIхэм республикэм щыпсэухэр щахъумэнымкIэ лэжьыгъэ зэрырагъэкIуэкIыр.
Адыгэхэм я бийр хэт? Мы упщIэм къыщытеувыIэм, къэрал кIуэцI IуэхухэмкIэ министрым и къуэдзэм къыхигъэщащ Урысейм щыпсэу лъэпкъхэм я бзэхэр яджы-нымкIэ, щэнхабзэм зрагъэужьынымкIэ, я хабзэ зэрахьэжынымкIэ псоми зэхуэдэ Iэмалхэр зэраIэр икIи зи гугъу ящI «бийм» хуэдэ мы зэманым щыIэу зэрыщымыгъуазэр. Апхуэдэуи абы и псалъэм дыщIигъуащ Iуэхугъуэ мышыухэм зыдрамыгъэхьэхыу, жылагъуэ зэгухьэныгъэхэм я лъэпкъым зэрыщхьэпэн гуэр ящIэмэ зэрынэхъыфIыр.
А упщIэ дыдэхэм Къуэшрокъуэ Залым жэуап щритым, журналистхэм яжриIащ Адыгэхэм я фэеплъыр щызэхатхыхьар (гъатхэпэм и 24-р) Балъкъэр лъэпкъым я къэщIэрэщIэжыгъуэ махуэмрэ Дунейпсо Адыгэ Хасэм и зэIущIэшхуэ Налшык щекIуэкIынумрэ зэрырагъэхьэлIар, ар лъэпкъитIыр зэщагъэIеину зи мурадхэм зэращIар.
Министрым къыхигъэщащ: мы зэманым псоми я къалэн нэхъыщхьэу щытын хуейр лъэпкъхэм я хъугъуэфIыгъуэхэр яхъумэ-жынырщ, дин нэпцIымрэ наркоманиемрэ щIалэгъуалэр пэIэщIэ щIынырщ.
БАГЪЭТЫР Луизэ.
Сурэтыр Толгуров Камал трихащ.
